Naď, Jaroslav, minister obrany SR (2022-02-08):
(Pískanie zaznievalo počas celého prejavu rečníka.) Vtedy ste mali plné ústa bezpečnosti. Ale sú to falošné ústa, také isté falošné ústa, ako majú kotlebovci a iní. (Reakcie z pléna.) Nepomohlo vám to strašenie ľudí vtedy a nepomôže vám ani dnes. Naša spolupráca so Spojenými štátmi v oblasti obrany sa čím ďalej, tým viac prehlbuje a rozširuje a bude sa aj naďalej. Spolupráca s USA, na základe ktorej uskutočňujeme stále viac cvičení, ktoré sú náročnejšie a ktoré pomáhajú našim ozbrojeným silám získavať stále vyššiu úroveň ich spôsobilosti a lepšie brániť Slovenskú republiku a našich spojencov. (Reakcie z pléna.) Na týchto cvičeniach sa v ktoromkoľvek roku na území Slovenskej republiky zúčastňujú stovky vojakov USA. A tak je tomu už desiatky rokov, pán Kotleba, napriek tomu, že sa hádžete o zem. Už vyše desať rokov na základe schválenia všetkých vlád, Ficovej, Dzurindovej, Radičovej, Pellegriniho, Matovičovej alebo Hegerovej, všetky vlády, ktoré tu boli, tu schválili cvičenia so Spojenými štátmi americkými na Lešti, na Sliači, na Záhorí, v Kamenici nad Cirochou, na východnom Slovensku, v Leviciach, v Martine, jednoducho všade. A tak je to správne. Pretože tak, priatelia, je to normálne. Je to prínosné ako pre Slovenskú republiku, tak aj pre Spojené štáty americké. Som veľmi rád, že velenie našich ozbrojených síl otvorene hovorí o prínosoch, ktoré nám spolupráca s USA prináša. Aj preto sa za vašich vlád, pán Fico, pán Pellegrini, výrazne zvýšila frekvencia vojenských cvičení s USA. Cvičenie SABER STRIKE, pán Fico, je to cvičenie, ktoré teraz tak smiešnotrápne navrhujete zrušiť, je presne to cvičenie, na ktorom sa naše ozbrojené sily opakovane za vašich vlád zúčastňovali po celej východnej hranici Aliancie. Na základe rozhodnutí vašej vlády to bolo, pán Fico. Necítite sa teraz trápne?! V spolupráci so Spojenými štátmi modernizujeme naše ozbrojené sily. Odpútavame sa od starej techniky sovietskeho typu a prechádzame na modernú techniku. Nie sú to len stíhačky F-16, ktoré nakúpil pán Pellegrini s pánom Dankom, alebo vrtuľníky Black Hawk, ktoré nakúpil pán Fico. Aj keď už je naozaj načase, aby sme sa tých desiatok Rusov na Sliači zbavili. Osemnásť rokov po vstupe do NATO máme stále desiatky Rusov na Sliači. Desiatky Rusov na Sliači, s ktorými pije pán Kotleba. To vám nevadí, kolegovia z opozície? Alebo to je OK, pretože na MiG-och a biznise s Ruskom sa vždy nabaľoval oligarcha Výboh? Osemnásť rokov po vstupe do NATO by už bolo načase zbaviť sa Rusov, ktorí pôsobia na strategickom letisku členskej krajiny NATO. To nie je okupácia? Vojenskej techniky, ktorú Ficove a Pellegriniho vlády nakúpili od USA, je však oveľa viacej, tá technika spojila naše ozbrojené sily, nie táto zmluva. Aj slovenské sily... (Rečník sa napil minerálky.) Aj slovenské sily pre špeciálne operácie majú vo svete silné meno. Ich rozvoj na túto úroveň bol možný jedine s podporou Spojených štátov amerických a práve Spojené štáty ich považujú za sily, s ktorými sú pripravené ísť spoločne do špeciálnych operácií. Ich spoločné pôsobenie v Afganistane (zaznenie gongu) alebo v Iraku sú jednoznačným potvrdením úzkeho vzťahu medzi Slovenskom a USA. A hádajte, za koho vlád boli slovenskí špeciáli nasadzovaní bok po boku s tými americkými do, v Afganistane a v Iraku? Za vlád Roberta Fica a Petra Pellegriniho. Áno, za vlád Roberta Fica a Petra Pellegriniho. (Reakcie z pléna.)